CELEX: 52021PC0167
Language: et
Date: 2021-03-29
Title: Ettepanek: NÕUKOGU RAKENDUSOTSUS, millega muudetakse rakendusotsust (EL) 2020/1344, millega antakse Küprose Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras

EUROOPA KOMISJON
            Brüssel,29.3.2021
            COM(2021) 167 final
            2021/0090(NLE)
            Ettepanek:
            NÕUKOGU RAKENDUSOTSUS, 
            millega muudetakse rakendusotsust (EL) 2020/1344, millega antakse Küprose Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Nõukogu määruses (EL) 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu tõsised majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.
            
            
               25. septembril 2020 andis nõukogu Küprosele rahalist abi, et täiendada tema riiklikke jõupingutusi, leevendamaks COVID-19 puhangu mõju ning selle sotsiaal-majanduslikke tagajärgi töötajatele ja füüsilisest isikust ettevõtjatele.
            
            
               10. märtsil 2021 esitas Küpros uue taotluse TERA määruse alusel liidu finantsabi saamiseks. 
            
            
               Komisjon konsulteeris kooskõlas TERA määruse artikli 6 lõikega 2 Küprose ametiasutustega, veendumaks, et COVID-19 pandeemia tõttu on Küprose tööturu- ja tervisemeetmetega otseselt seotud tegelikud ja kavandatud kulutused järsult ja oluliselt suurenenud. Kasvanud kulutused, mille jaoks täiendavat finantsabi taotletakse, on seotud järgmiste olemasolevate meetmetega, millele on osutatud nõukogu rakendusotsuses (EL) 2020/1344:
            
            
               (a)lapsehoolduspuhkuse erikava, millega nähakse ette töötasu hüvitamine erasektoris töötavatele vanematele, kellel on kuni 15aastased lapsed või mis tahes vanuses puuetega lapsed. Meedet, mis algselt kehtis 2020. aasta veebruarist 2020. aasta juunini, pikendati 2021. aasta jaanuarist 2021. aasta maini;
            
            
               (b)kava, millega toetatakse äriühinguid nende tegevuse täieliku peatumise korral ja mille alusel makstakse töötasu hüvitist kuni 97 %-le selliste ettevõtjate töötajatest, kes on sunnitud tegevuse peatama, tingimusel et töökohad säilitatakse. Hüvitis katab 60 % töötaja palgast või 60 % töötaja 2018. aasta sotsiaalkindlustusmaksete summast (2020. aasta juulist 2020. aasta augustini kestnud ajavahemiku puhul 2019. aasta summast), olenevalt sellest, kumb on suurem. Hüvitis on maksimaalselt 1 214 eurot kuus ja minimaalselt 360 eurot kuus. Meedet, mis algselt kehtis 2020. aasta märtsist 2020. aasta augustini, pikendati 2020. aasta septembrist 2021. aasta maini;
            
            
               (c)kava, millega toetatakse äriühinguid tegevuse osalise peatumise korral ja mille alusel makstakse töötasu hüvitist selliste ettevõtjate töötajatele, kelle käive on pandeemia tõttu vähenenud, tingimusel et töökohad säilitatakse. Hüvitis katab 60 % töötaja palgast või 60 % töötaja 2018. aasta sotsiaalkindlustusmaksete summast, olenevalt sellest, kumb on suurem. Hüvitis on maksimaalselt 1 214 eurot kuus ja minimaalselt 360 eurot kuus. Meedet, mis algselt kehtis 2020. aasta märtsist 2020. aasta juunini, pikendati 2021. aasta jaanuarist 2021. aasta maini; 
            
            
               (d)füüsilisest isikust ettevõtjate erikava, mille alusel makstakse hüvitist füüsilisest isikust ettevõtjatele, kes ei saa tervishoiuministri dekreedi ja/või ministrite nõukogu otsuse kohaselt üldse tegutseda. Meedet, mis algselt kehtis 2020. aasta märtsist 2020. aasta juunini, pikendati 2020. aasta juulist 2021. aasta maini; 
            
            
               (e)hotellide ja majutusettevõtjate erikava, millega nähakse ette töötasu hüvitamine, et toetada hotellinduse valdkonna töötajate ja muude majutusteenuseid pakkuvate ettevõtjate töötajaid, kelle tööandja on oma tegevuse täielikult peatanud või kelle käive on vähenenud rohkem kui 40 %. Kavas osalemise tingimus on töökohtade säilitamine. Meedet, mis algselt kehtis 2020. aasta juunist 2020. aasta oktoobrini, pikendati 2020. aasta novembrist 2021. aasta maini; 
            
            
               (f)erikava selliste ettevõtjate toetamiseks, kes on seotud turismindusega või turismist mõjutatud või kes on seotud selliste ettevõtjatega, kes on kohustatud oma tegevuse täielikult peatama; kavaga nähakse ette töötasu hüvitamine selliste ettevõtjate töötajatele, kes on oma tegevuse täielikult peatanud või kelle käive on vähenenud rohkem kui 40 % (algse kava puhul rohkem kui 55 %), tingimusel et töökohad säilitatakse. Meedet, mis algselt kehtis 2020. aasta juunist 2020. aasta augustini, muudeti ja pikendati 2020. aasta septembrist 2021. aasta maini; 
            
            
               (g)kuni 50 töötajaga mikro- ja väikeettevõtjate ning füüsilisest isikust ettevõtjate toetuskava, millega antakse ühekordset toetust väikeettevõtjate ja füüsilisest isikust ettevõtjate tegevuskulude katmiseks. Eri kategooriate ettevõtjate ühekordsete toetuste summad on üle vaadatud lähtuvalt töötajate arvust. Lisaks on kokku lepitud toetused ettevõtjatele, kes peatasid oma tegevuse alates 2020. aasta märtsist, summas 10 000 eurot kuni üheksa töötaja puhul ja 15 000 eurot rohkem kui üheksa töötaja puhul. Meedet, mis algselt kehtis 2020. aasta aprillist 2020. aasta maini, muudeti ja pikendati 2020. aasta novembrini; 
            
            
               (h)haigushüvitiste kava, millega nähakse ette töötasu hüvitamine erasektori töötajatele ja füüsilisest isikust ettevõtjatele, tingimusel et nad on kas tervishoiuministeeriumi avaldatud nimekirja kohaselt liigitatud haavatavateks isikuteks, ametiasutused on nad karantiini pannud või nad on COVID-19-ga nakatunud. Meedet, mis algselt kehtis 2020. aasta märtsist 2020. aasta juunini, pikendati 2020. aasta novembrist 2021. aasta maini.
            
            
               Küpros esitas komisjonile asjakohase teabe. 
            
            
               Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega antakse Küprosele TERA määruse alusel finantsabi, et toetada eespool nimetatud meetmete rakendamist. 
            
            
               Tervisemeetmetele kuluv summa on vastavalt Küprose 10. märtsil 2021 esitatud taotlusele 440 000 eurot. 
            
            
               •Kooskõla poliitikavaldkonnas praegu kehtivate õigusnormidega
            
         
         
            
               Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.
            
            
               Ettepanek lisandub teisele liidu õigusaktile, mille alusel toetatakse liikmesriike hädaolukordades, nimelt nõukogu 11. novembri 2002. aasta määrusele (EÜ) nr 2012/2002 Euroopa Liidu Solidaarsusfondi loomise kohta (edaspidi „määrus (EÜ) nr 2012/2002“). 30. märtsil võeti vastu Euroopa Parlamendi ja nõukogu määrus (EL) 2020/461, millega muudetakse nimetatud õigusakti, laiendades selle kohaldamisala ulatuslikele rahvatervise hädaolukordadele ja määrates kindlaks konkreetsed rahastamiskõlblikud meetmed. 
            
            
               •Kooskõla muude liidu tegevuspõhimõtetega
            
            
               Ettepanek on üks paljudest meetmetest, mis on välja töötatud praegusele COVID-19 pandeemiale reageerimiseks (näiteks koroonaviirusele reageerimise investeerimisalgatus), ning see täiendab muid tööhõivet toetavaid vahendeid, nagu Euroopa Sotsiaalfond ja Euroopa Strateegiliste Investeeringute Fond (EFSI) / InvestEU fond. Praeguse COVID-19 puhangu ajal liikmesriikide toetamiseks laenude võtmist ja andmist käsitlev ettepanek toimib eelkõige teise kaitseliinina, mille kaudu rahastatakse lühendatud tööaja kavasid ja samalaadseid meetmeid, aidates säilitada töökohti ning kaitstes seega töötajaid ja füüsilisest isikust ettevõtjaid töötuseriski eest. 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käesoleva ettepaneku õiguslik alus on nõukogu määrus (EL) 2020/672. 
            
            
               •Subsidiaarsus (ainupädevusse mittekuuluva valdkonna puhul) 
            
            
               Ettepanek on vastus liikmesriigi taotlusele ja sellega näidatakse Euroopa solidaarsust, andes COVID-19 puhangust mõjutatud liikmesriigile ajutiste laenudena liidu finantsabi. Selline finantsabi toimib teise kaitseliinina ja sellega toetatakse ajutiselt valitsemissektori kulutuste suurendamist seoses lühendatud tööaja kavade ja muude samalaadsete meetmetega, et aidata riigil kaitsta töökohti ning seega kaitsta töötajaid ja füüsilisest isikust ettevõtjaid töötuseriski ja sissetuleku kaotuse eest.
            
            
               Toetus aitab kriisist mõjutatud inimesi ning leevendab praeguse COVID-19 kriisi otsest ühiskondlikku ja majanduslikku mõju. 
            
            
               •Proportsionaalsus
            
            
               Ettepanek on proportsionaalsuse põhimõttega kooskõlas. See ei lähe kaugemale sellest, mis on vajalik ettepaneku eesmärkide saavutamiseks. 
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Kuna ettepanek tuli koostada kiiresti, et nõukogu saaks selle õigel ajal vastu võtta, ei olnud võimalik sidusrühmadega konsulteerida.
            
            
               •Mõjuhinnang
            
            
               Kuna ettepanek on kiireloomuline, siis mõju ei hinnatud.
            
            
               4.MÕJU EELARVELE
            
            
               Komisjonil peaks olema võimalik võtta finantsturgudelt laenu, et laenata seda edasi liikmesriigile, kes taotleb finantsabi TERA rahastamisvahendist. 
            
            
               Lisaks liikmesriikide garantiidele hõlmab raamistik muid kaitsemeetmeid, et tagada kava rahaline usaldusväärsus:
            
         
         
            
               ·range ja konservatiivne finantsjuhtimine;
            
            
               ·sellise laenuportfelli loomine, mis piirab kontsentratsiooniriski, iga-aastast riskipositsiooni ja ülemäärast riskipositsiooni üksikute liikmesriikide suhtes, tagades samal ajal piisavad vahendid kõige enam abi vajavatele liikmesriikidele, ning
            
            
               ·võla pikendamise võimalused.
            
            
               2021/0090 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust (EL) 2020/1344, millega antakse Küprose Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 19. mai 2020. aasta määrust (EL) 2020/672, millega luuakse COVID-19 puhanguga kaasnenud eriolukorras töötuseriski leevendamiseks pakutava ajutise toetuse Euroopa rahastu (TERA),
                  1
                eriti selle artikli 6 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Küprose 6. augustil 2020 esitatud taotluse alusel andis nõukogu 25. septembril 2020 Küprosele finantsabi laenuna, mille maksimaalne summa on 479 070 000 eurot ja maksimaalne keskmine tagasimaksetähtaeg 15 aastat, et täiendada tema riiklikke jõupingutusi, leevendamaks COVID-19 puhangu mõju ning selle sotsiaal-majanduslikke tagajärgi töötajatele ja füüsilisest isikust ettevõtjatele. 
            
            
               (2)Laenu võtmise eesmärk oli rahastada Küprose vastuvõetud lühendatud tööaja kavasid, samalaadseid meetmeid ja tervisemeetmeid, nagu on osutatud nõukogu rakendusotsuses (EL) 2020/1344
                  2
               . 
            
            
               (3)Oluline osa Küprose tööjõust on jätkuvalt COVID-19 puhangu tõttu halvatud. See on kaasa toonud Küprose avaliku sektori kulutuste järsu ja olulise suurenemise seoses meetmetega, millele on osutatud rakendusotsuse (EL) 2020/1344 artikli 3 punktides a, b, c, d, e, g ja h.
            
            
               (4)COVID-19 puhang ja erakorralised meetmed, mida Küpros on võtnud 2020. ja 2021. aastal, et ohjeldada puhangut ning leevendada selle sotsiaal-majanduslikke ja tervisega seotud tagajärgi, on avaldanud ja avaldavad endiselt ränka mõju riigi rahandusele. Komisjoni 2020. aasta sügisprognoosis eeldati, et Küprose valitsemissektori eelarvepuudujääk ja võlg on 2020. aasta lõpus vastavalt 6,1 % ja 112,6 % sisemajanduse koguproduktist (SKP). Prognoosi kohaselt väheneb Küprose valitsemissektori eelarvepuudujääk 2021. aastal 2,3 %-le ja võlg 108,2 %-le SKPst. Komisjoni 2021. aasta talvise vaheprognoosi järgi peaks Küprose SKP kasvama 2021. aastal 3,2 %.
            
            
               (5)10. märtsil 2021 taotles Küpros liidult lisafinantsabi summas 124 700 000, et täiendada jätkuvalt 2020. ja 2021. aastal võetud riiklikke meetmeid, leevendamaks COVID-19 puhangu mõju ning selle sotsiaal-majanduslikke tagajärgi töötajatele ja füüsilisest isikust ettevõtjatele. Eelkõige puudutab see põhjendustes 6–13 osutatud meetmeid. 
            
            
               (6)Seaduse 27(I)/2020
                  3
                ning seaduste 49(I)/2020
                  4
                ja 140(I)/2020
                  5
                alusel on võetud vastu mitu igakuist regulatiivset haldusakti,
                  6
                milles on esitatud meetmed COVID-19 puhangu mõjuga tegelemiseks. Nende seaduste alusel on ametiasutused kehtestanud lapsehoolduspuhkuse erikava, millele on osutatud rakendusotsuse (EL) 2020/1344 artikli 3 punktis a, millega nähakse ette töötasu hüvitamine erasektoris töötavatele vanematele, kellel on kuni 15aastased lapsed või mis tahes vanuses puuetega lapsed. Lapsehoolduspuhkuse erikava võib pidada samalaadseks meetmeks määruses (EL) 2020/672 osutatud lühendatud tööaja kavadega, kuna see võimaldab töötajatel saada sissetulekutoetust ja aitab säilitada tööhõivet, hoides ära olukorra, kus vanemad peavad töösuhte lõpetama, et hoolitseda oma laste eest ajal, mil koolid on suletud. Meedet, mis algselt kehtis 2020. aasta veebruarist 2020. aasta juunini, pikendati, et hõlmata ajavahemik 2021. aasta jaanuarist 2021. aasta maini.
            
            
               (7)Lisaks on seaduse 27(I)/2020, seaduste 49(I)/2020 ja 140(I)/2020 ning mitme igakuise regulatiivse haldusakti
                  7
                alusel loodud toetuskava äriühingutele, kes on pidanud oma tegevuse täielikult peatama, nagu on osutatud rakendusotsuse (EL) 2020/1344 artikli 3 punktis b. Sellega antakse töötasu hüvitist 97 %-le selliste ettevõtjate töötajatest, kes on sunnitud tegevuse peatama, tingimusel et töökohad säilitatakse. Hüvitis katab 60 % töötaja palgast või 60 % töötaja 2018. aasta sotsiaalkindlustusmaksete summast (2020. aasta juulist 2020. aasta augustini kestnud ajavahemiku puhul 2019. aasta summast), olenevalt sellest, kumb on suurem. Hüvitis on maksimaalselt 1 214 eurot kuus ja minimaalselt 360 eurot kuus. Meedet, mis algselt kehtis 2020. aasta märtsist 2020. aasta augustini, pikendati, et hõlmata ajavahemik 2020. aasta septembrist 2021. aasta maini.
            
            
               (8)Lisaks on seaduse 27(I)/2020, seaduste 49(I)/2020 ja 140(I)/2020 ning mitme igakuise regulatiivse haldusakti
                  8
                alusel loodud toetuskava äriühingutele, kes on pidanud oma tegevuse osaliselt peatama, nagu on osutatud rakendusotsuse (EL) 2020/1344 artikli 3 punktis b. Selle alusel nähakse ette töötasu hüvitis nende ettevõtete töötajatele, kelle käive pandeemia tõttu väheneb, tingimusel et töökohad säilitatakse. Hüvitis katab 60 % töötaja palgast või 60 % töötaja 2018. aasta sotsiaalkindlustusmaksete summast, olenevalt sellest, kumb on suurem. Hüvitis on maksimaalselt 1 214 eurot kuus ja minimaalselt 360 eurot kuus. Meedet, mis algselt kehtis 2020. aasta märtsist 2020. aasta juunini, pikendati, et hõlmata ajavahemik 2021. aasta jaanuarist 2021. aasta maini.
            
         
         
            
               (9)Seaduse 27(I)/2020, seaduste 49(I)/2020 ja 140(I)/2020 ning mitme regulatiivse haldusakti
                  9
                alusel on loodud füüsilisest isikust ettevõtjate erikava, nagu on osutatud rakendusotsuse (EL) 2020/1344 artikli 3 punktis c. Sellega makstakse hüvitist füüsilisest isikust ettevõtjatele, kes ei saa tervishoiuministri dekreedi või ministrite nõukogu otsuse kohaselt üldse tegutseda. Meedet, mis algselt kehtis 2020. aasta märtsist 2020. aasta juunini, pikendati, et hõlmata ajavahemik 2020. aasta juulist 2021. aasta maini.
            
            
               (10)Seaduse 27(I)/2020, seaduste 49(I)/2020 ja 140(I)/2020 ning mitme regulatiivse haldusakti
                  10
                alusel on loodud hotellide ja majutusettevõtjate erikava, nagu on osutatud rakendusotsuse (EL) 2020/1344 artikli 3 punktis d. Sellega nähakse ette töötasu hüvitamine, et toetada hotellinduse valdkonna töötajate ja muude majutusteenuseid pakkuvate ettevõtjate töötajaid, kelle tööandja on oma tegevuse täielikult peatanud või kelle käive on vähenenud rohkem kui 40 %. Kavas osalemise tingimus on töökohtade säilitamine. Meedet, mis algselt kehtis 2020. aasta juunist 2020. aasta oktoobrini, pikendati, et hõlmata ajavahemik 2020. aasta novembrist 2021. aasta maini.
            
            
               (11)Seaduse 27(I)/2020, seaduste 49(I)/2020 ja 140(I)/2020 ning mitme regulatiivse haldusakti
                  11
                alusel on loodud erikava selliste ettevõtjate toetamiseks, kes on seotud turismindusega või turismist mõjutatud või kes on seotud selliste ettevõtjatega, kes on kohustatud oma tegevuse täielikult peatama, nagu on osutatud rakendusotsuse (EL) 2020/1344 artikli 3 punktis e. Sellega nähakse ette töötasu hüvitamine, et toetada hotellinduse valdkonna töötajaid ja muude majutusteenuseid pakkuvate ettevõtjate töötajaid, kelle käive on vähenenud rohkem kui 40 % (algse kava puhul rohkem kui 55 %), tingimusel et töökohad säilitatakse. Meedet, mis algselt kehtis 2020. aasta juunist 2020. aasta augustini, muudeti ja pikendati, et hõlmata ajavahemik 2020. aasta septembrist 2021. aasta maini.
            
            
               (12)Lisaks on rakendusotsuse (EL) 2020/1344 artikli 3 punktis g osutatud ja dokumendiga „Lisaeelarve. Riigiabi ajutine raamistik majanduse toetamiseks praeguse COVID-19 puhangu ajal“ kehtestatud toetuskava kuni 50 töötajaga mikro- ja väikeettevõtjatele ning füüsilisest isikust ettevõtjatele. Toetust on taotletud ainult nende kulutuste katmiseks, mis on seotud füüsilisest isikust ettevõtjate ja ühe osanikuga äriühingute toetamisega. Need toetused kujutavad endast ühekordseid toetusi väikeettevõtjate ja füüsilisest isikust ettevõtjate tegevuskulude katmiseks. Eri kategooriate ettevõtjate ühekordsete toetuste summad on üle vaadatud lähtuvalt töötajate arvust. Lisaks on kokku lepitud toetused ettevõtjatele, kes peatasid oma tegevuse ajavahemikus alates 2020. aasta märtsist, summas 10 000 eurot kuni üheksa töötaja puhul ja 15 000 eurot rohkem kui üheksa töötaja puhul. Toetuskava võib pidada samalaadseks meetmeks määruses (EL) 2020/672 osutatud lühendatud tööaja kavadega, kuna selle eesmärk on kaitsta füüsilisest isikust ettevõtjaid või sarnaste kategooriate töötajaid sissetuleku vähenemise või kaotamise eest. Meedet, mis algselt kehtis 2020. aasta aprillist 2020. aasta maini, muudeti ja pikendati 2020. aasta novembrini.
            
            
               (13)Küpros pikendas ka COVID-19 puhanguga tegelemiseks mõeldud tervisemeedet, mis on ette nähtud seadusega 27(I)/2020, seadustega 49(I)/2020 ja 140(I)/2020 ning regulatiivsete haldusaktidega
                  12
               . Täpsemalt nähakse rakendusotsuse (EL) 2020/1344 artikli 3 punktis h osutatud haigushüvitiste kavaga ette töötasu hüvitamine erasektori töötajatele ja füüsilisest isikust ettevõtjatele, tingimusel et nad on tervishoiuministeeriumi avaldatud nimekirja kohaselt liigitatud haavatavateks isikuteks, ametiasutused on nad karantiini pannud või nad on COVID-19ga nakatunud. Meedet, mis algselt kehtis 2020. aasta märtsist 2020. aasta juunini, pikendati, et hõlmata ajavahemik 2020. aasta novembrist 2021. aasta maini.
            
            
               (14)Küpros vastab finantsabi taotlemise tingimustele, mis on sätestatud määruse (EL) 2020/672 artiklis 3. Küpros on esitanud komisjonile asjakohased tõendid selle kohta, et avaliku sektori tegelikud ja kavandatud kulutused on COVID-19 puhangu sotsiaal-majandusliku mõju leevendamiseks võetud riiklike meetmete tõttu alates 1. veebruarist 2020 suurenenud 742 040 000 euro võrra. See on järsk ja oluline suurenemine, sest see on seotud ka pikendatud olemasolevate riiklike meetmetega, mis on otseselt seotud lühendatud tööaja kavade ja samalaadsete meetmetega, millega on hõlmatud oluline osa Küprose ettevõtjatest ja tööjõust. Küpros kavatseb suurenenud kulutusi rahastada 138 270 000 euro ulatuses liidu vahenditest.
            
            
               (15)Komisjon on määruse (EL) 2020/672 artikli 6 kohaselt Küprosega konsulteerinud ning veendunud, et avaliku sektori tegelikud ja kavandatud kulutused on järsult ja oluliselt suurenenud otseselt seoses COVID-19 puhangu tõttu rakendatud lühendatud tööaja kavade ja muude samalaadsete meetmete ning asjaomaste tervisemeetmetega, millele 10. märtsi 2021. aasta taotluses osutati. 
            
            
               (16)Küprose 10. märtsil 2021 esitatud taotluse kohase ja põhjenduses 13 osutatud tervisemeetme summa on 440 000 eurot. 
            
            
               (17)Seetõttu tuleks anda finantsabi, et aidata Küprosel tegeleda COVID-19 puhangust põhjustatud tõsiste majandushäirete sotsiaal-majanduslike tagajärgedega. Komisjon peaks tegema otsused osamaksete ja osade lõpptähtaegade, suuruse ja väljamaksmise kohta tihedas koostöös riiklike ametiasutustega.
            
            
               (18)Küpros ja komisjon peaksid võtma käesolevat otsust arvesse määruse (EL) 2020/672 artikli 8 lõikes 2 osutatud laenulepingus. 
            
            
               (19)Käesolev otsus ei tohiks piirata ühegi sellise menetluse tulemust, mis võidakse algatada seoses siseturu toimimise moonutamisega, eelkõige aluslepingu artiklite 107 ja 108 alusel. See ei vabasta liikmesriike aluslepingu artikli 108 kohasest kohustusest teavitada komisjoni võimalikest riigiabi juhtudest.
            
            
               (20)Küpros peaks komisjoni korrapäraselt teavitama kavandatud avaliku sektori kulutuste tegemisest, et komisjon saaks hinnata, millises ulatuses on Küpros neid kulutusi teinud.
            
            
               (21)Finantsabi andmise otsuse tegemisel on arvesse võetud Küprose olemasolevaid ja eeldatavaid vajadusi ning määruse (EL) 2020/672 kohaseid finantsabi taotlusi, mille teised liikmesriigid on juba esitanud või kavatsevad esitada, kohaldades sealjuures ka võrdse kohtlemise, solidaarsuse, proportsionaalsuse ja läbipaistvuse põhimõtteid, 
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsust (EL) 2020/1344 muudetakse järgmiselt. 
            
            
            
               (1) 
                     Artiklit 2 muudetakse järgmiselt:
            
            
               (a)lõige 1 asendatakse järgmisega: 
            
            
               „1. Liit annab Küprosele laenu kuni 603 770 000 eurot. Laenu maksimaalne keskmine tagasimaksetähtaeg on 15 aastat.“;
            
         
         
            
               (b)lõige 4 asendatakse järgmisega: 
            
            
               „4. Esimene osamakse tehakse määruse (EL) 2020/672 artikli 8 lõikes 2 sätestatud laenulepingu jõustumisel. Kõik edasised osamaksed tehakse vastavalt kõnealuse laenulepingu tingimustele, või kui see on asjakohane, siis viimase addendum’i jõustumisel või vastavalt Küprose ja komisjoni vahel sõlmitud muudetud laenulepingule.“
            
            
            
               (2)
                     Artikkel 3 asendatakse järgmisega: 
            
            
               „Artikkel 3
            
            
               Küpros võib rahastada järgmisi meetmeid:
            
            
               (a)lapsehoolduspuhkuse erikava, mis on ette nähtud seadusega 27(I)/2020 ja regulatiivsete haldusaktidega 127/148/151/184/192/212/213/235/2020, pikendatud kujul; 
            
            
               (b)kavad, millega toetatakse äriühinguid nende tegevuse täieliku peatumise korral, nagu on ette nähtud seadusega 27(I)/2020 ja regulatiivsete haldusaktidega 130/148/151/187/212/213/238/243/271/273/2020, pikendatud kujul; 
            
            
               (c)kavad, millega toetatakse äriühinguid nende tegevuse osalise peatumise korral, nagu on ette nähtud seadusega 27(I)/2020 ja regulatiivsete haldusaktidega 131/148/151/188/212/213/239/2020, pikendatud kujul; 
            
            
               (d)füüsilisest isikust ettevõtjate erikava, mis on ette nähtud seadusega 27(I)/2020 ja regulatiivsete haldusaktidega 129/148/151/186/213/237/322/2020, pikendatud kujul;
            
            
               (e)hotellide ja majutusettevõtjate erikava, mis on ette nähtud seadusega 27(I)/2020 ja regulatiivsete haldusaktidega 269/317/2020, pikendatud kujul; 
            
            
               (f)erikava selliste ettevõtjate toetamiseks, kes on seotud turismindusega või turismist mõjutatud või kes on seotud selliste ettevõtjatega, kes on kohustatud oma tegevuse täielikult peatama, nagu on ette nähtud seadusega 27(I)/2020 ja regulatiivsete haldusaktidega 270/318/2020, pikendatud ja muudetud kujul; 
            
            
               (g)teatavate eelnevalt kindlaksmääratud tegevustega tegelevate ettevõtjate toetamise erikava, mis on ette nähtud seadusega 27(I)/2020 ja regulatiivsete haldusaktidega 272/320/396/420/500/535/633/2020;
            
            
               (h)mikro- ja väikeettevõtjate ning füüsilisest isikust ettevõtjate toetuskava, mis on ette nähtud dokumendiga „Lisaeelarve. Riigiabi ajutine raamistik majanduse toetamiseks praeguse COVID-19 puhangu ajal“, pikendatud ja muudetud kujul; meedet kohaldatakse osas, mis puudutab füüsilisest isikust ettevõtjate ja ühe osanikuga äriühingute toetamiseks tehtavaid kulutusi;
            
            
               (i)haigushüvitiste kava, mis on ette nähtud seadusega 27(I)/2020 ja regulatiivsete haldusaktidega 128/148/151/185/212/236/2020, pikendatud kujul.“ 
            
            
                
            
            
               (3)Artikkel 4 asendatakse järgmisega: 
            
            
               „Artikkel 4
            
            
               1.Küpros teavitab komisjoni kavandatud avaliku sektori kulutuste tegemisest hiljemalt 30. märtsil 2021 ja seejärel iga kuue kuu tagant, kuni kavandatud avaliku sektori kulutused on täielikult tehtud. 
            
            
               2.Kui artiklis 3 osutatud meetmed põhinevad kavandatud avaliku sektori kulutustel ja nende suhtes on kohaldatud rakendusotsust, millega muudetakse rakendusotsust (EL) 2020/1344, teavitab Küpros komisjoni kavandatud avaliku sektori kulutuste tegemisest kuue kuu jooksul pärast kõnealuse otsuse vastuvõtmise kuupäeva ja seejärel iga kuue kuu tagant, kuni avaliku sektori kulutused on täielikult tehtud.“
            
         
         
            
            
               Artikkel 2
            
            
               Käesolev otsus on adresseeritud Küprose Vabariigile.
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 159, 20.5.2020, lk 1.
               
               
                  
                     (2)
                  
                        Nõukogu 25. septembri 2020. aasta rakendusotsus (EL) 2020/1344, millega antakse Küprose Vabariigile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras, ELT L 314, 29.9.2020, lk 13–16. 
               
               
                  
                     (3)
                  
                        Ε.Ε., Παρ.Ι(I), Αρ.4748, 27.3.2020.
               
               
                  
                     (4)
                  
                        Ε.Ε., Παρ.Ι(I), Αρ.4756, 26.5.2020.
               
               
                  
                     (5)
                  
                        Ε.Ε., Παρ.Ι(I), Αρ.4780, 12.10.2020.
               
               
                  
                     (6)
                  
                        Regulatiivsed haldusaktid 127/148/151/184/192/212/213/235/2020, mida on pikendatud regulatiivsete haldusaktidega 20/88/2021.
               
               
                  
                     (7)
                  
                        Regulatiivsed haldusaktid 130/148/151/187/212/213/238/243/271/273/2020, mida on pikendatud regulatiivsete haldusaktidega 319/395/421/501/536/634/2020 ja 15/83/2021.
               
               
                  
                     (8)
                  
                        Regulatiivsed haldusaktid 131/148/151/188/212/213/239/2020, mida on pikendatud regulatiivsete haldusaktidega 16/84/2021.
               
               
                  
                     (9)
                  
                        Regulatiivsed haldusaktid 129/148/151/186/213/237/322/2020, mida on pikendatud regulatiivsete haldusaktidega 398/423/503/538/636/2020 ja 18/86/2021.
               
               
                  
                     (10)
                  
                        Regulatiivsed haldusaktid 269/317/2020, mida on pikendatud regulatiivsete haldusaktidega 393/418/498/533/631/2020 ja 13/81/2021.
               
               
                  
                     (11)
                  
                        Regulatiivsed haldusaktid 270/318/2020, mida pikendati regulatiivsete haldusaktidega 394/419/499/534/632/2020 ja 14/82/2021.
               
               
                  
                     (12)
                  
                        Regulatiivsed haldusaktid 128/148/151/185/212/236/2020, mida on pikendatud regulatiivsete haldusaktidega 637/2020 ja 19/87/2021.